Document ID: 32003L0037

AZ EURÓPAI PARLAMENT ÉS A TANÁCS 2003/37/EK IRÁNYELVE
(2003. május 26.)
a mezőgazdasági vagy erdészeti traktorok, azok pótkocsijainak és cserélhető vontatott munkagépeinek, beleértve ezek rendszereit is, továbbá alkatrészeinek és önálló műszaki egységeinek típusjóváhagyásáról, valamint a 74/150/EGK irányelv hatályon kívül helyezéséről
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 95. cikkére,
tekintettel a Bizottság javaslatára[1],
tekintettel az Európai Gazdasági és Szociális Bizottság véleményére[2],
a Szerződés 251. cikkében megállapított eljárásnak megfelelően[3],
mivel:
(1) A típus-jóváhagyási eljárások harmonizálásával összefüggésben lényegessé vált a kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelv[4] rendelkezéseinek összehangolása a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv[5], valamint a motorkerékpárok és segédmotoros kerékpárok típusjóváhagyásáról szóló, 1992. június 30-i 92/61/EGK tanácsi irányelv[6] rendelkezéseivel.
(2) A 74/150/EGK irányelv jelenleg a kerekes mezőgazdasági vagy erdészeti traktorokra korlátozza a közösségi típus-jóváhagyási eljárás hatályát. Ezért az említett irányelv hatályát ki kell terjeszteni a mezőgazdasági vagy erdészeti járművek más kategóriáira is. Ez az irányelv tehát az első lépést jelenti az egyéb mezőgazdasági gépjárművek szabályozásával kapcsolatban.
(3) Figyelembe kell venni azt a tényt is, hogy mentességi eljárást kell bevezetni egyes korlátozott számban gyártott járművekre, amelyek sorozatgyártása kifutóban van, illetve amelyek gyártása során olyan új technológiát alkalmaznak, amelyre külön irányelv nem vonatkozik.
(4) Mivel ez az irányelv teljes harmonizációt ír elő, az EK-típusjóváhagyás kötelezővé válását megelőző időszaknak elég hosszúnak kell lennie ahhoz, hogy e járművek gyártói átálljanak a harmonizált eljárásokra.
(5) Az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához ("1958. évi felülvizsgált megállapodás") való csatlakozásáról szóló, 1997. november 27-i 97/836/EK tanácsi határozat[7] alapján meg kell felelni azoknak a különböző nemzetközi szabályozásoknak, amelyekhez a Közösség csatlakozott. Továbbá bizonyos vizsgálatokat össze kell hangolni a Gazdasági Együttműködési és Fejlesztési Szervezet (OECD) szabályzatában meghatározott vizsgálatokkal.
(6) Az ezen irányelv végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[8] összhangban kell elfogadni.
(7) Ez az irányelv tiszteletben tartja különösen az Európai Unió alapjogi chartája által elismert alapvető jogokat és alapelveket, amely a közösségi jog általános elveiként szolgál.
(8) A 74/150/EGK irányelvet számos szempontból lényegesen módosították, ezért azt az érthetőség és az ésszerűség érdekében át kell dolgozni,
ELFOGADTA EZT AZ IRÁNYELVET:
1. cikk
Hatály
(1) Ezt az irányelvet a járművek típusjóváhagyására kell alkalmazni, függetlenül attól, hogy a járműveket egy vagy több szakaszban gyártják. Ezt az irányelvet azokra a 2. cikk d) pontjában meghatározott járművekre kell alkalmazni, amelyek legnagyobb tervezési sebessége legalább 6 km/h.
Ezt az irányelvet azoknak a rendszereknek, alkatrészeknek és önálló műszaki egységeknek az EK-típusjóváhagyására is alkalmazni kell, amelyeket e járművekben akarnak felhasználni.
(2) Ezt az irányelvet nem kell alkalmazni:
a) az egyes járművek jóváhagyására;
Ez az eljárás azonban alkalmazható olyan járműkategóriákra, amelyek ezen irányelv hatálya alá tartoznak, és amelyekkel kapcsolatban kötelező az EK-típusjóváhagyás;
b) azokra a munkagépekre, amelyeket kifejezetten erdészeti felhasználásra terveztek, például az ISO 6814:2000 szabványban meghatározott rönkvontató csörlők és szállítók;
c) azokra az erdészeti munkagépekre, amelyeket az ISO 6165:2001 szabvány szerint a földmunkagépek alvázára szereltek fel;
d) azokra a cserélhető munkagépekre, amelyek teljesen felemelt állásban vannak, amikor a közúti forgalomban használják azokat a járműveket, amelyekre ezeket felszerelték.
2. cikk
Fogalommeghatározások
Ezen irányelv alkalmazásában:
a) "EK-típusjóváhagyás": az az eljárás, amelynek során egy tagállam igazolja, hogy a jármű típusa, rendszere, alkatrésze vagy önálló műszaki egysége teljesíti ezen irányelv megfelelő műszaki követelményeit; a rendszerek, alkatrészek és önálló műszaki egységek EK-típusjóváhagyását "EK-alkatrész-típusjóváhagyásként" is lehet említeni;
b) "többlépcsős EK-típusjóváhagyás": az az eljárás, amelynek során egy vagy több tagállam igazolja, hogy a gyártási állapottól függően egy befejezetlen vagy befejezett jármű teljesíti ezen irányelv megfelelő műszaki követelményeit;
c) "az egyes járművek jóváhagyása": az az eljárás, amelynek során egy tagállam igazolja, hogy az egyedileg jóváhagyott jármű megfelel a nemzeti követelményeknek;
d) "jármű": a mezőgazdaságban vagy erdészetben felhasználandó traktor, pótkocsi vagy cserélhető vontatott munkagép, függetlenül attól, hogy az teljes, befejezetlen vagy befejezett jármű;
e) "járműkategória": azoknak a járműveknek az összessége, amelyek azonos tervezési jellemzőkkel rendelkeznek;
f) "járműtípus": egy meghatározott kategória járművei, amelyek a II. melléklet A. fejezetében említett alapvető jellemzők tekintetében nem különböznek egymástól; egy járműtípusnak a II. melléklet A. fejezetében meghatározottak szerint különböző változatai és kivitelei lehetnek;
g) "alapjármű": olyan befejezetlen jármű, amelynek a jármű-azonosítási száma a többlépcsős EK-típus-jóváhagyási eljárás egymást követő szakaszai során megmarad;
h) "befejezetlen jármű": olyan jármű, amelynek elkészítéséhez még legalább egy gyártási szakaszra van szükség annak érdekében, hogy teljesítse ezen irányelv összes vonatkozó követelményét;
i) "befejezett jármű": olyan jármű, amely a többlépcsős EK-típus-jóváhagyási eljárás eredményeként teljesíti ezen irányelv összes vonatkozó követelményét;
j) "traktor": olyan gépi meghajtású, kerekes vagy lánctalpas mezőgazdasági vagy erdészeti traktor, amelynek legalább két tengelye van, legnagyobb tervezési sebessége legalább 6 km/h, fő funkciója pedig a vonóerejének felhasználása, s kifejezetten arra tervezték, hogy bizonyos, mezőgazdasági vagy erdészeti munkálatok elvégzésére tervezett cserélhető berendezéseket vontasson, toljon, szállítson és felemeljen, illetve hogy mezőgazdasági és erdészeti pótkocsikat vontasson; a mezőgazdasági vagy erdészeti munkálatok keretében teherszállításra is átalakítható, és/vagy utasülésekkel szerelhető fel;
k) "pótkocsi": olyan vontatott mezőgazdasági vagy erdészeti pótkocsi, amelynek fő funkciója a teherszállítás, és mezőgazdasági vagy erdészeti célból traktor általi vontatásra tervezték; ebbe a kategóriába tartoznak azok a pótkocsik is, amelyeknél a szállított teher egy része a vontató járműre esik; a mezőgazdasági és erdészeti pótkocsik közé tartoznak azok a járművek is, amelyek egy traktorra vannak kapcsolva, és egy munkaeszközzel vannak felszerelve, amennyiben az adott jármű műszakilag megengedett össztömegének és terheletlen tömegének aránya nagyobb vagy egyenlő 3,0-mal, a járművet pedig nem az anyagok feldolgozására tervezték;
l) "cserélhető vontatott gép": a mezőgazdaságban vagy erdészetben alkalmazott eszköz, amelyet traktorral történő vontatásra terveztek, és amely kiegészíti vagy megváltoztatja annak funkcióját; el lehet látni olyan rakfelülettel, amelyet az e célból szükséges szerszámok és készülékek befogadására, valamint a munka során termelt vagy szükséges anyagok átmeneti tárolására tervezték és alakították ki; a cserélhető vontatott gépek közé tartoznak azok a járművek is, amelyeket egy traktor általi vontatásra terveztek, és állandó jelleggel munkaeszközzel vannak felszerelve, illetve amelyeket anyagok feldolgozására terveztek, amennyiben az adott jármű műszakilag megengedett össztömegének és terheletlen tömegének aránya kevesebb vagy egyenlő 3,0-mal;
m) "rendszer": azoknak a berendezéseknek az összessége, amelyeket egy különleges funkció végrehajtása érdekében állítanak össze a járműben;
n) "alkatrész": olyan berendezés, amely rendeltetése szerint a jármű részét képezi, és amelyre a járműtől függetlenül típusjóváhagyás adható ki;
o) "önálló műszaki egység": olyan berendezés, amely rendeltetése szerint a jármű részét képezi, és amelyre külön típusjóváhagyás adható ki, azonban csak egy vagy több meghatározott járműtípus tekintetében;
p) "gyártó": az a természetes vagy jogi személy, aki az EK jóváhagyó hatósággal szemben felelős a típus-jóváhagyási eljárás minden kérdéséért és a gyártásmegfelelőség biztosításáért, függetlenül attól, hogy az adott személy közvetlenül részt vesz-e a jármű, a rendszer, az alkatrész vagy az önálló műszaki egység valamennyi gyártási szakaszában; gyártónak tekintik a következőket is:
i. minden olyan természetes vagy jogi személy, aki saját használatára tervez, tervezett, gyárt vagy gyártott járművet, rendszert, alkatrészt vagy önálló műszaki egységet;
ii. minden olyan természetes vagy jogi személy, aki felelős ezen irányelv követelményei teljesítésének biztosításáért abban az időpontban, amikor a járművet, a rendszert, az alkatrészt vagy önálló műszaki egységet forgalomba hozzák, vagy üzembe helyezik;
A gyártó képviselője az a közösségi székhellyel rendelkező természetes vagy jogi személy, akit a gyártó szabályszerűen nevezett ki, hogy képviselje őt az illetékes hatósággal szemben, és hogy az ezen irányelv által szabályozott területen a nevében eljárjon.
A továbbiakban a "gyártóra" történő hivatkozás esetén e kifejezés alatt a gyártót vagy annak képviselőjét kell érteni.
q) "forgalomba helyezés": azoknak a járműveknek a rendeltetés szerinti első felhasználása a Közösségen belül, amelyeket az első felhasználás előtt a gyártónak vagy az általa kijelölt harmadik félnek nem kell összeszerelnie vagy beállítania; a nyilvántartásba vétel vagy az első forgalomba hozatal időpontját a forgalomba helyezés időpontjának kell tekinteni;
r) "EK jóváhagyó hatóság": egy tagállamnak az a hatósága, amelyik felelős a járműtípus, a rendszer, az alkatrész vagy az önálló műszaki egység típusjóváhagyásának minden kérdéséért, kiállítja, illetve szükség esetén visszavonja az EK-típusjóváhagyásokat, kapcsolatot tart a többi tagállam EK jóváhagyó hatóságaival, és ellenőrzi a gyártó által a termék megfelelőségének biztosítása érdekében tett intézkedéseket;
s) "műszaki szolgálat": az a szervezet vagy testület, amelyet mint vizsgálati laboratóriumot jelöltek ki abból a célból, hogy az EK jóváhagyó hatóság nevében vizsgálatokat és ellenőrzéseket végezzen egy tagállamban; ezt a feladatot maga az EK jóváhagyó hatóság is elvégezheti;
t) "külön irányelvek": a II. melléklet B. fejezetében felsorolt irányelvek;
u) "EK-típusbizonyítvány": a II. melléklet C. fejezetében, illetve egy külön irányelv megfelelő mellékletében szereplő formanyomtatvány, amely meghatározza az EK jóváhagyó hatóság által szolgáltatandó adatokat;
v) "adatközlő lap": az I. mellékletben vagy egy külön irányelv megfelelő mellékletében szereplő formanyomtatvány, amely meghatározza a kérelmező által szolgáltatandó adatokat;
w) "adatközlő mappa": az a teljes mappa vagy fájl, amely tartalmazza különösen az I. mellékletben előírt adatokat, rajzokat és fényképeket, és amelyet egy külön irányelvben vagy ezen irányelvben előírt adatközlő lapnak megfelelően a kérelmező a műszaki szolgálatnak vagy az EK jóváhagyó hatóságnak nyújt be;
x) "információs csomag": az adatközlő mappa, valamint az összes olyan vizsgálati jelentés vagy más okmány, amelyet a feladataik végrehajtása során a műszaki szolgálatok vagy az EK jóváhagyó hatóság mellékelt az adatközlő mappához;
y) "az információs csomag tartalomjegyzéke": az információs csomag tartalmát meghatározó irat, amelyet megfelelő számozással vagy más jelölésekkel látnak el annak érdekében, hogy egyértelműen azonosítsák az egyes oldalakat;
z) "megfelelőségi igazolás": a III. mellékletben meghatározott okmány, amelyet a gyártó nyújt be annak igazolása érdekében, hogy egy ezen irányelvnek megfelelően jóváhagyott jármű a gyártása időpontjában megfelel az összes alkalmazandó szabályozási eszköz követelményeinek, továbbá megállapítja, hogy a járművet további kiegészítő ellenőrzés nélkül nyilvántartásba lehet venni vagy forgalomba lehet helyezni valamennyi tagállamban.
3. cikk
Az EK-típusjóváhagyás iránti kérelem
(1) A gyártó a jármű EK-típusjóváhagyása iránt kérelmet nyújt be a tagállam jóváhagyó hatóságához. A kérelemhez mellékelni kell az I. mellékletben előírt adatokat tartalmazó adatközlő mappát.
A rendszerek, alkatrészek és önálló műszaki egységek EK-típusjóváhagyásával kapcsolatban az adatközlő mappát az EK-típusjóváhagyás megadásáig, illetve elutasításáig az EK jóváhagyó hatóságnak is a rendelkezésére kell bocsátani.
(2) A többlépcsős EK-típusjóváhagyás esetén a következő adatokat kell benyújtani:
a) az első lépcsőben: az adatközlő mappának azokat a részeit és azokat az EK-típusbizonyítványokat, amelyek az alapjármű gyártási állapotának megfelelően egy teljes járműhöz szükségesek;
b) a második és az azt követő lépcsőkben: az adatközlő mappának azokat a részeit és azokat EK-típusbizonyítványokat, amelyek a gyártás adott szakaszában szükségesek, valamint a befejezetlen járműre vonatkozóan a korábbi lépcsőben kiadott EK-típusbizonyítvány másolatát; ezenkívül a gyártó egy részletes jegyzéket nyújt be a befejezetlen járművön végrehajtott változtatásokról és kiegészítésekről.
(3) Egy rendszer, alkatrész vagy önálló műszaki egység EK-típusjóváhagyása iránt a gyártó kérelmet nyújt be a tagállam EK jóváhagyó hatóságához. Ehhez a külön irányelv követelményeinek megfelelően adatközlő mappát kell mellékelni.
(4) Egy járműtípus, rendszer, alkatrész vagy önálló műszaki egység EK-típus-jóváhagyási kérelmét csak egy tagállamban lehet benyújtani. Minden jóváhagyandó típusra külön kérelmet kell benyújtani.
4. cikk
Az EK-típus-jóváhagyási eljárás
(1) Valamennyi tagállam megadja:
a) az EK-típusjóváhagyást azokra a járműtípusokra, amelyek megfelelnek az adatközlő mappa adatainak, és amelyek a saját kategóriájuknak megfelelően teljesítik az összes, a II. melléklet B. fejezetében meghatározott külön irányelv műszaki követelményeit;
b) a többlépcsős EK-típusjóváhagyást azokra a befejezetlen vagy befejezett alapjárművekre, amelyek megfelelnek az adatközlő mappa adatainak, és amelyek teljesítik az összes, a II. melléklet B. fejezetében meghatározott külön irányelv műszaki követelményeit;
c) a rendszerre, az alkatrészre vagy önálló műszaki egységre vonatkozó EK-típusjóváhagyást a rendszerek, alkatrészek vagy önálló műszaki egységek összes olyan típusára, amelyek megfelelnek az adatközlő mappa adatainak, és amelyek teljesítik a II. melléklet B. fejezetében megadott megfelelő külön irányelv műszaki követelményeit;
Amennyiben a jóváhagyandó rendszer, alkatrész vagy önálló műszaki egység csak a jármű más részeivel együtt teljesíti a funkcióját, illetve csak így állnak rendelkezésre a különleges jellemzői, továbbá ha emiatt egy vagy több követelmény teljesítése csak úgy ellenőrizhető, hogy a jóváhagyandó rendszer, alkatrész vagy önálló műszaki egység a jármű más - akár tényleges, akár szimulált - részeivel együtt működik, akkor a rendszer, az alkatrész vagy önálló műszaki egység EK-típusjóváhagyásának hatályát ennek megfelelően korlátozni kell.
Ebben az esetben az ilyen rendszer, alkatrész vagy önálló műszaki egység EK-típusbizonyítványában megjelölik a felhasználásra vonatkozó korlátozásokat és a beszerelésükre vonatkozó feltételeket. E korlátozások és feltételek teljesítését a jármű EK-típusjóváhagyásakor ellenőrizni kell.
(2) Amennyiben egy tagállam megállapítja, hogy egy, az (1) bekezdés rendelkezéseit teljesítő jármű, rendszer, alkatrész vagy önálló műszaki egység mégis komoly kockázatot jelent a közúti közlekedésbiztonságra, a környezetre vagy a munkahelyi biztonságra, akkor a tagállam elutasíthatja az EK-típusjóváhagyás kiadását. Erről haladéktalanul tájékoztatja a többi tagállamot és a Bizottságot, s indokolja döntését.
(3) Minden olyan járműtípussal kapcsolatban, amelyre megadták, megtagadták, vagy visszavonták a típusjóváhagyást, az adott tagállam jóváhagyó hatósága egy hónapon belül a II. melléklet C. fejezetében felsorolt mellékletekkel együtt továbbítja az EK-típusbizonyítvány egy példányát a többi tagállam jóváhagyó hatóságainak.
(4) Az adott tagállam jóváhagyó hatósága minden hónapban egy jegyzéket küld a többi tagállam jóváhagyó hatóságainak azoknak az EK-típusjóváhagyásoknak a VI. mellékletben feltüntetett adatairól, amelyeket a szóban forgó hónapban a rendszerekkel, alkatrészekkel vagy önálló műszaki egységekkel kapcsolatban megadott, megtagadott vagy visszavont.
Egy másik tagállam EK jóváhagyó hatóságának kérelmére e hatóságok haladéktalanul továbbítják az adott rendszer, alkatrész vagy önálló műszaki egység EK-típusjóváhagyásának másolatát és/vagy annak a rendszernek, alkatrésznek vagy önálló műszaki egységnek az információs csomagját, amelyekre vonatkozóan kiállították, megtagadták vagy visszavonták az EK-típusjóváhagyást.
5. cikk
Az EK-típusjóváhagyások módosítása
(1) Az EK-típusjóváhagyást kiállító tagállam meghozza a szükséges intézkedéseket annak biztosítása érdekében, hogy tájékoztassák az információs csomag adataiban bekövetkező változásokról.
(2) Az EK-típusjóváhagyás módosítása iránti kérelmet kizárólag ahhoz a tagállamhoz lehet benyújtani, amely megadta az eredeti EK-típusjóváhagyást.
(3) Amennyiben egy EK-típusjóváhagyás esetében megváltozik az információs csomag valamelyik adata, akkor annak a tagállamnak az EK jóváhagyó hatósága, amely az eredeti EK-típusjóváhagyást kiadta, szükség esetén kiállítja az információs csomag felülvizsgált lapjait, amelyek egyértelműen megjelölik a változás jellegét és újbóli kiállítás időpontját.
E követelményt az információs csomag egységes szerkezetbe foglalt, frissített változata is teljesíti, amelyhez mellékelték a módosítások részletes ismertetését.
(4) Amennyiben módosított lapokat vagy egységes szerkezetbe foglalt, frissített változatot állítanak ki, akkor módosítani kell az EK-típusbizonyítványhoz csatolt információs csomag tartalomjegyzékét is annak érdekében, hogy látható legyen a legutóbbi módosítás vagy az egységes szerkezetbe foglalt, frissített változat kiállításának időpontja.
(5) A következő esetekben a módosításokat "kiterjesztésként" kell értelmezni, és annak a tagállamnak a jóváhagyó hatósága, amelyik kiadta az eredeti EK-típusjóváhagyást, egy olyan kiterjesztési számot tartalmazó felülvizsgált EK-típusbizonyítványt állít ki, amely egyértelműen meghatározza a kiterjesztés okát és az újbóli kiállítás időpontját:
a) ha további ellenőrzés szükséges;
b) ha az EK-típusbizonyítvány adatai megváltoztak (kivéve a mellékleteket);
c) ha annak a külön irányelvnek a követelményei, amelyet abban az időpontban alkalmaztak, amikortól az első forgalomba helyezés tilos, attól az időponttól kezdődően megváltoztak, amely jelenleg szerepel a jármű EK-típusbizonyítványában.
(6) Amennyiben az eredeti EK-típusjóváhagyást kiadó tagállam EK jóváhagyó hatósága megállapítja, hogy az információs csomag módosítása további ellenőrzést, illetve új vizsgálatokat vagy ellenőrzéseket igényel, akkor tájékoztatja erről a gyártót, a (3), (4) és (5) bekezdésben említett okmányokat pedig csak akkor állítja ki, ha a vizsgálatok vagy ellenőrzések megfelelő eredménnyel zárultak.
6. cikk
Megfelelőségi igazolás és az EK-típus-jóváhagyási jel
(1) A jármű EK-típusbizonyítványának jogosultjaként a gyártó e minőségében megfelelőségi igazolást állít ki.
Ezt az igazolást, amelynek mintáit a III. melléklet tartalmazza, az összes, a jóváhagyott járműtípusnak megfelelően gyártott teljes vagy befejezetlen járműhöz mellékelik.
(2) A járművek adóztatása vagy nyilvántartásba vétele érdekében a tagállamok - a Bizottságnak és a többi tagállamnak biztosított legalább három hónapos értesítési határidőt követően - a megfelelőségi igazolásban szereplő adatokon túl olyan adatokat is kérhetnek, amelyek nem szerepelnek a III. mellékletben, feltéve hogy ezek az adatok egyértelműen meg vannak adva az információs csomagban, illetve annak adataiból egyszerűen kiszámíthatók.
(3) Egy rendszerre, alkatrészre vagy önálló műszaki egységre vonatkozó EK-típusbizonyítvány jogosultjaként a gyártó e minőségében az összes, a jóváhagyott típusnak megfelelően gyártott alkatrészt vagy egységet ellátja a kereskedelmi nevével vagy védjegyével és/vagy - amennyiben a külön irányelv előírja - az EK-típus-jóváhagyási jellel vagy számmal.
(4) Egy olyan EK-típusbizonyítvány jogosultjaként, amely a 4. cikk (1) bekezdése c) pontjának megfelelően korlátozza a szóban forgó rendszer, alkatrész vagy önálló műszaki egység felhasználását, a gyártó e minőségében minden rendszerhez, alkatrészhez vagy önálló műszaki egységhez megadja a korlátozással kapcsolatos részletes adatokat és a beszerelésre vonatkozó feltételeket.
7. cikk
Nyilvántartásba vétel, értékesítés és forgalomba helyezés
(1) A tagállamok csak akkor veszik nyilvántartásba a típus-jóváhagyási eljárás keretében meghatározott új járműveket és engedélyezik azok értékesítését vagy forgalomba helyezését a szerkezeti felépítésük és működésük alapján, ha a járművekhez érvényes megfelelőségi igazolást mellékeltek.
A tagállamok engedélyezhetik a befejezetlen járművek értékesítését, azonban megtagadhatják állandó nyilvántartásba vételüket és forgalomba helyezésüket, amíg azok befejezetlen járművek.
(2) A tagállamok csak akkor engedélyezik a rendszerek, alkatrészek vagy önálló műszaki egységek értékesítését vagy forgalomba helyezését, ha e rendszerek, alkatrészek vagy önálló műszaki egységek teljesítik a külön irányelvek megfelelő követelményeit és a 6. cikk (3) bekezdésében említett követelményeket.
8. cikk
Mentességek
(1) A 7. cikk (1) bekezdésének követelményeit nem kell alkalmazni a fegyveres erők, a polgári védelem, a tűzoltóság vagy közrend fenntartásáért felelős testületek általi használatra szánt járművekre, illetve azokra a járművekre, amelyek típusjóváhagyását e cikk (2) bekezdése szerint állították ki.
(2) A gyártó kérésére a tagállamok mentesíthetik a 9., 10. és 11. cikkben említett járműveket egy vagy több külön irányelv egy vagy több rendelkezése alól.
A tagállamok minden évben továbbítják a Bizottságnak és a többi tagállamnak a megadott mentességek jegyzékét.
9. cikk
Kis sorozatban gyártott járművek
A kis sorozatban gyártott járművekkel kapcsolatban az egyes tagállamokban évente nyilvántartásba vett, értékesítésre ajánlott vagy forgalomba helyezett járművek számát az V. melléklet A. fejezetében megadott legnagyobb darabszámra korlátozzák.
A tagállamok minden évben elküldik a Bizottságnak e járművek EK-típusjóváhagyásának jegyzékét. Az ilyen EK-típusjóváhagyást kiadó tagállam továbbítja az adatközlő lapok és az EK-típusbizonyítvány, valamint azok összes mellékletének másolatát a gyártó által kijelölt többi tagállam jóváhagyó hatóságainak, amelyben megadják a biztosított mentesség jellegét. Három hónapon belül e tagállamok határoznak a területükön a nyilvántartásba bejegyzendő járművek EK-típusjóváhagyásának elfogadásáról és adott esetben e járművek számáról.
10. cikk
Sorozatgyártásból kifutó járművek
(1) A sorozatgyártásból kifutó járművekkel kapcsolatban a gyártó kérésére a tagállamok az V. melléklet B. fejezetében meghatározott mennyiségi korlátozásokon belül a harmadik albekezdésben megállapított korlátozott időtartamra engedélyezhetik azoknak az új járműveknek a nyilvántartásba vételét, értékesítését vagy forgalomba helyezését, amelyek megfelelnek egy olyan járműtípusnak, amelyek típusjóváhagyása már nem érvényes.
Az első albekezdést kizárólag azokra a járművekre kell alkalmazni:
a) amelyek a Közösség területén vannak; és
b) amelyekhez olyan érvényes megfelelőségi igazolást mellékeltek, amelyet akkor állítottak ki, amikor az adott jármű EK-típusjóváhagyása még érvényes volt, azonban a jármű nyilvántartásba vétele vagy forgalomba helyezése nem történt meg az említett típusjóváhagyás érvényessége alatt.
Ezt a lehetőséget a teljes járművek esetében az EK-típusjóváhagyás lejártától számított huszonnégy hónapos, a befejezett járművek esetében pedig harminc hónapos időszakra korlátozzák.
(2) Annak érdekében, hogy egy meghatározott kategóriában egy vagy több járműtípusra alkalmazzák az (1) bekezdést, a gyártójuknak kérelmet kell benyújtania az összes olyan tagállam illetékes hatóságához, amelyet érint az adott járműtípus forgalomba helyezése. A kérelemben meg kell adni a kérelem alapjául szolgáló műszaki és/vagy gazdasági okokat.
A tagállamok három hónapon belül határoznak az adott járműtípus nyilvántartásba vételének engedélyezéséről a területükön és adott esetben e járművek számáról.
Az e járműtípusok forgalomba helyezése tekintetében érintett tagállamok felelősek annak biztosításáért, hogy a járművek gyártója megfeleljen az V. melléklet B fejezete követelményeinek.
11. cikk
A járművek, rendszerek, alkatrészek vagy önálló műszaki egységek összeegyeztethetetlensége
Azokkal a járművekkel, rendszerekkel, alkatrészekkel vagy önálló műszaki egységekkel kapcsolatban, amelyeket egy vagy több külön irányelv egy vagy több követelményével összeegyeztethetetlen technológiák és elvek szerint terveztek:
a) a tagállam ideiglenes EK-típusjóváhagyást adhat ki. Ebben az esetben e tagállamnak egy hónapon belül továbbítania kell az EK-típusbizonyítvány és annak mellékleteinek másolatát a többi tagállam jóváhagyó hatóságainak és a Bizottságnak. Egyidejűleg továbbítania kell a Bizottságnak egy engedély iránti kérelmet is, amely az EK-típusjóváhagyásnak az ezen irányelv alapján történő megadására vonatkozik.
A kérelemhez a következő információkat tartalmazó dossziét kell mellékelni:
i. azok az okok, amelyek alapján a szóban forgó eljárások vagy elvek összeegyeztethetetlenek a járműre, rendszerre, alkatrészre vagy önálló műszaki egységre vonatkozó külön irányelvek követelményeivel;
ii. az ezzel kapcsolatban felmerülő biztonsági, környezetvédelmi vagy munkahelyi biztonsági kérdések ismertetése, valamint a meghozott intézkedések;
iii. azoknak a vizsgálatoknak és eredményeiknek az ismertetése, amelyek igazolják, hogy a biztosított biztonsági, környezetvédelmi és munkahelyi biztonsági szint legalább egyenértékű azzal a szinttel, amelyet egy vagy több különálló irányelv követelményei biztosítanak;
b) a teljes dosszié kézhezvételétől számított három hónapon belül a Bizottság egy határozattervezetet terjeszt a 20. cikk (1) bekezdésében említett bizottság elé. A 20. cikk (2) bekezdésében említett eljárásnak megfelelően a Bizottság határoz annak engedélyezéséről, hogy ezen irányelv alapján a tagállam megadhatja-e az EK-típusjóváhagyást.
Kizárólag az engedély iránti kérelmet és a határozattervezetet küldik el a tagállamoknak a nemzeti nyelvükön;
c) amennyiben a kérelmet jóváhagyják, a tagállam ezen irányelv alapján megadhatja az az EK-típusjóváhagyást. Ebben az esetben a határozatnak azt is tartalmaznia kell, hogy korlátozták-e az EK-típusjóváhagyás érvényességét. Az EK-típusjóváhagyás érvényességi ideje semmiképpen sem lehet kevesebb harminchat hónapnál;
d) amennyiben a külön irányelveket úgy igazítják hozzá a műszaki fejlődéshez, hogy az e cikk alapján jóváhagyott járművek, rendszerek, alkatrészek vagy önálló műszaki egységek típusai megfelelnek a módosított irányelveknek, akkor a tagállamok az így megadott típusjóváhagyásokat az ezen irányelv alapján kiállított típusjóváhagyásokra alakítják át, miközben elegendő időt hagynak az alkatrészek vagy önálló műszaki egységek szükséges változtatásaira, különös tekintettel a korlátozásokra vagy mentességekre vonatkozó hivatkozások eltávolítására;
e) amennyiben a meghatározott külön irányelvekhez való hozzáigazítással kapcsolatban nem tettek intézkedéseket, az e cikk alapján megadott EK-típusjóváhagyás érvényessége egy másik bizottsági határozattal meghosszabbítható, amelyet az EK-típusjóváhagyást megadó tagállam kérelmez;
f) az e cikk alapján először megadott mentesség a 20. cikk (1) bekezdésében említett bizottság számára hivatkozási alapul szolgálhat a további azonos jellegű kérelmek elbírálásakor.
12. cikk
Egyenértékűség
(1) A Bizottság javaslatára a Tanács minősített többséggel elismerheti az egyenértékűséget a járművek, rendszerek, alkatrészek és önálló műszaki egységek EK-típusjóváhagyására vonatkozó, ezen irányelv, valamint a külön irányelvek által megállapított feltételek vagy rendelkezések, továbbá a nemzetközi szabályozások, illetve a Közösség és a harmadik országok között létrejött többoldalú vagy kétoldalú megállapodások keretében a harmadik országok szabályozása által megállapított eljárások között.
(2) A 70/156/EGK irányelvben meghatározott gépjárművekre az ezen irányelv II. melléklete B. fejezetének II-A. részében felsorolt külön irányelvek alapján kiállított EK-típusjóváhagyások egyenértékűségét elismerik.
(3) Az ezen irányelv II. melléklete B. fejezetének II-B. részében felsorolt, a felülvizsgált 1958. évi megállapodáshoz csatolt ENSZ/EGB rendeletek alapján kiállított típusjóváhagyások egyenértékűségét elismerik.
(4) Az ezen irányelv II. melléklete B. fejezetének II-C. részében felsorolt szabványosított OECD-kódexek alapján elkészített vizsgálati értesítőket egyenértékűnek tekintik a külön irányelvek alapján kidolgozott vizsgálati jelentésekkel.
13. cikk
Intézkedések a termelés megfelelőségének biztosítása érdekében
(1) Az EK-típusjóváhagyást megadó tagállam e típusjóváhagyással kapcsolatban meghozza a IV. mellékletben említett intézkedéseket annak érdekében, hogy - adott esetben a többi tagállam EK jóváhagyó hatóságával együttműködve - ellenőrizze, hogy meghozták-e a megfelelő intézkedéseket annak biztosítása érdekében, hogy a gyártott járművek, rendszerek, alkatrészek és önálló műszaki egységek megfeleljenek a jóváhagyott típusnak.
(2) Az EK-típusjóváhagyást megadó tagállam e típusjóváhagyással kapcsolatban meghozza a IV. mellékletben említett intézkedéseket annak érdekében, hogy - adott esetben a többi tagállam EK jóváhagyó hatóságával együttműködve - ellenőrizze, hogy az (1) bekezdésben említett intézkedések továbbra is megfelelőek-e, a gyártott járművek, rendszerek, alkatrészek és önálló műszaki egységek pedig továbbra is megfelelnek-e a jóváhagyott típusnak.
Annak ellenőrzését, hogy a termékek megfelelnek-e a jóváhagyott típusnak, a IV. melléklet 2. pontjában meghatározott eljárásokra kell korlátozni.
14. cikk
Tájékoztatási kötelezettség
A tagállamok illetékes EK jóváhagyó hatóságai egy hónapon belül tájékoztatják egymást az EK-típusjóváhagyások visszavonásáról, valamint ezeknek az intézkedéseknek az indoklásáról.
15. cikk
Védzáradék
(1) Amennyiben egy tagállam megállapítja, hogy egy bizonyos típus járművei, rendszerei, alkatrészei vagy önálló műszaki egységei annak ellenére, hogy érvényes megfelelőségi igazolással és megfelelő típus-jóváhagyási jellel vannak ellátva, súlyos kockázatot jelentenek a közúti közlekedésbiztonságra vagy a munkahelyi biztonságra, akkor legfeljebb hat hónapra megtagadhatja e járművek nyilvántartásba vételét, illetve saját területén megtilthatja e járművek, rendszerek, alkatrészek vagy önálló műszaki egységek értékesítését vagy forgalomba helyezését.
A tagállam haladéktalanul értesíti erről a többi tagállamot és a Bizottságot, s megindokolja döntését.
(2) Az (1) bekezdésben említett esetben a Bizottság a lehető legrövidebb időn belül konzultációt kezdeményez az érintett felekkel.
Amennyiben a konzultációt követően a Bizottság arra a következtetésre jut, hogy
a) az intézkedés indokolt, akkor haladéktalanul értesíti erről az intézkedést kezdeményező tagállamot és a többi tagállamot;
b) az intézkedés nem indokolt, akkor haladéktalanul értesíti erről az intézkedést kezdeményező tagállamot és a gyártót.
Amennyiben az (1) bekezdésben említett döntést az egyik külön irányelv szabályozási hiányossága indokolja, akkor a döntés fenntartásával kapcsolatos határozatot a 20. cikk (2) bekezdésében előírt eljárással összhangban kell elfogadni.
16. cikk
Eltérés a jóváhagyott típustól
(1) A jóváhagyott típustól való eltérés akkor következik be, ha olyan eltéréseket állapítanak meg az EK-típusbizonyítványban és/vagy az információs csomagban szereplő jellemzőktől, amelyet az EK-típusjóváhagyást megadó tagállam az 5. cikk (3) bekezdése alapján nem engedélyezett.
A járművet nem kell a jóváhagyott típustól eltérőnek tekinteni, ha az eltérések a külön irányelvekben megállapított megengedett tűréshatárokon belül vannak.
(2) Amennyiben az EK-típusjóváhagyást megadó tagállam megállapítja, hogy a megfelelőségi igazolással vagy EK-típus-jóváhagyási jellel ellátott járművek, rendszerek, alkatrészek vagy önálló műszaki egységek nem felelnek meg az általa jóváhagyott típusnak, akkor meghozza a szükséges intézkedéseket annak biztosítása érdekében, hogy a gyártott járművek, rendszerek, alkatrészek vagy önálló műszaki egységek megfeleljenek a jóváhagyott típusnak.
Az említett tagállam EK jóváhagyó hatósága tájékoztatja a többi tagállamot és a Bizottságot a meghozott intézkedésekről, amelyek az EK-típusjóváhagyás visszavonását is előírhatják.
(3) A jármű EK-típusjóváhagyásáért felelős hatóság felkéri azt a tagállamot, amelyik megadta a típusjóváhagyást az érintett rendszerre, alkatrészre, önálló műszaki egységre vagy a befejezetlen járműre, hogy hozza meg a szükséges intézkedéseket annak biztosítása érdekében, hogy a gyártott járművek megfeleljenek a jóváhagyott típusnak, mégpedig a következő esetekben:
a) olyan EK-típusjóváhagyás esetében, ahol a jármű nem megfelelősége kizárólag a rendszer, az alkatrész vagy az önálló műszaki egység nem megfelelőségéből adódik; vagy
b) olyan többlépcsős EK-típusjóváhagyás esetében, ahol a befejezett jármű nem megfelelősége kizárólag a befejezetlen jármű rendszerének, alkatrészének vagy önálló műszaki egységének, illetve magának a befejezetlen járműnek a nem megfeleléséből adódik.
A hatóság haladéktalanul tájékoztatja erről a Bizottságot, és a (2) bekezdést alkalmazzák.
17. cikk
A nem megfelelőség ellenőrzése
Amennyiben egy tagállam megállapítja, hogy a megfelelőségi igazolással vagy EK-típus-jóváhagyási jellel ellátott járművek, rendszerek, alkatrészek vagy önálló műszaki egységek nem felelnek meg a jóváhagyott típusnak, akkor felkérheti az EK-típusjóváhagyást megadó tagállamot annak ellenőrzésére, hogy a gyártott járművek, rendszerek, alkatrészek vagy önálló műszaki egységek megfelelnek-e a jóváhagyott típusnak.
Ezt az intézkedést a lehető legrövidebb időn belül, de legkésőbb a kérelem időpontjától számított hat hónapon belül kell meghozni.
18. cikk
Értesítés a határozatokról és a jogorvoslati lehetőségekről
Az EK-típusjóváhagyást megtagadó vagy visszavonó határozatokban, a nyilvántartásba vételt megtagadó határozatokban, illetve az forgalomba helyezést vagy az értékesítést tiltó határozatokban, amelyeket ezen irányelv végrehajtása során elfogadott rendelkezések alapján fogadtak el, megadják az e határozat alapjául szolgáló indokokat.
E határozatról értesíteni kell az érintett felet, s ezzel egyidejűleg tájékoztatni kell a tagállam hatályos jogszabályai alapján a rendelkezésére álló jogorvoslati lehetőségekről és a jogorvoslattal kapcsolatos határidőkről.
19. cikk
Ezen irányelv mellékleteinek, illetve a külön irányelvek módosítása
(1) Az irányelv végrehajtásához szükséges intézkedéseket a továbbiakban említett területeken a 20. cikk (2) bekezdésében megállapított eljárással összhangban kell elfogadni:
a) az ezen irányelv mellékleteinek kiigazításához szükséges változtatások; vagy
b) a külön irányelvek műszaki rendelkezéseinek kiigazításához szükséges változtatások; vagy
c) az önálló műszaki egységek EK-típusjóváhagyására vonatkozó rendelkezések beépítése a külön irányelvekbe.
(2) Amennyiben a 97/836/EK határozat alapján új szabályozásokat, illetve olyan meglévő szabályozások módosítását vezetik be, amelyekhez a Közösség csatlakozott, akkor ennek következtében a Bizottság a 20. cikk (2) bekezdésében megállapított eljárással összhangban kiigazítja ezen irányelv mellékleteit.
20. cikk
A bizottság
(1) A Bizottság munkáját a bizottság segíti.
(2) Az e bekezdésre történő hivatkozás esetén az 1999/468/EK határozat 5. és 7. cikkét kell alkalmazni, tekintettel annak 8. cikkének rendelkezéseire.
Az 1999/468/EK határozat 5. cikkének (6) bekezdésében megállapított időszak három hónap.
(3) A bizottság elfogadja eljárási szabályzatát.
21. cikk
Az EK jóváhagyó hatóságok és a műszaki szolgálatok bejelentése
(1) A tagállamok közlik a Bizottsággal és a többi tagállammal a következő intézmények nevét és címét:
a) az EK jóváhagyó hatóságok és szükség esetén azok a területek, amelyekért felelősek; és
b) az általuk kijelölt műszaki szolgálatok, s megadják azokat a vizsgálati eljárásokat, amelyekre ezeket a testületeket kijelölték.
A bejelentett műszaki szolgálatoknak a következő feltételek mellett meg kell felelniük a vizsgálati laboratóriumokra vonatkozó EN - ISO/IEC 17025:2000 harmonizált szabványnak:
i. a gyártó kizárólag akkor jelölhető ki műszaki szolgálatnak, ha a külön irányelvek vagy az azoknak megfelelő szabályozások ezt kifejezetten előírják;
ii. a vizsgáló állomáson kívüli berendezéseknek a műszaki szolgálat általi használata az EK jóváhagyó hatóság beleegyezésével engedélyezett.
(2) Abból kell kiindulni, hogy a bejelentett műszaki szolgálat megfelel az (1) bekezdés b) pontjában említett harmonizált szabványnak.
Adott esetben a Bizottság felkérheti a tagállamokat a megfelelő bizonyítékok benyújtására.
(3) A harmadik országok szolgálatai kizárólag akkor jelenthetők be kijelölt műszaki szolgálatként, ha ezt a Közösség és a szóban forgó harmadik ország között létrejött kétoldalú vagy többoldalú megállapodás előírja.
22. cikk
Végrehajtás
(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2004. december 31-ig megfeleljenek. Erről haladéktalanul tájékoztatják a Bizottságot.
Ezeket a rendelkezéseket 2005. július 1-jétől alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
23. cikk
Az EK-típusjóváhagyásra vonatkozó intézkedések végrehajtása
(1) A T1, T2 és T3 kategóriába tartozó járművek tekintetében a tagállamok a következőképpen alkalmazzák ezt az irányelvet:
a) az új járműtípusokra 2005. július 1-jétől;
b) az összes forgalomba helyezett járműre 2009. július 1-jétől.
(2) Amennyiben egy, a II. mellékletben meghatározott járműkategória tekintetében az összes külön irányelvet elfogadják, az (1) bekezdésben említett kategóriáktól eltérő kategóriákra a tagállamok a következőképpen alkalmazzák ezt az irányelvet:
a) annak az utolsó külön irányelvnek a hatálybalépésétől számított három év elteltével, amelyet az új járműtípusok tekintetében még el kell fogadni;
b) annak az utolsó külön irányelvnek a hatálybalépésétől számított hat év elteltével, amelyet az összes forgalomba helyezett jármű tekintetében még el kell fogadni.
(3) A gyártók kérésére a tagállamok az összes vonatkozó külön irányelv hatálybalépésétől alkalmazhatják ezt az irányelvet az összes új járműtípusra.
24. cikk
Hatályon kívül helyezés
(1) A 74/150/EGK irányelv 2005. július 1-jétől hatályát veszti.
(2) A 74/150/EGK irányelvre való hivatkozásokat erre az irányelvre történő hivatkozásnak tekintik, és ezen irányelv VIII. mellékletében megadott megfelelési táblázatnak megfelelően kell értelmezni azokat.
25. cikk
Hatálybalépés
Ez az irányelv az Európai Unió Hivatalos Lapjában való kihirdetésének napján lép hatályba.
26. cikk
Címzettek
Ennek az irányelvnek a tagállamok a címzettjei.
Kelt Brüsszelben, 2003. május 26-án.

Labels: 7
8
6